**“Η Κινηματογραφοφιλία στη νέα εποχή ΙΙ”**

Το έργο «Η Κινηματογραφοφιλία στη νέα εποχή ΙΙ» εντάχθηκε στο Επιχειρησιακό Πρόγραμμα «Αττική 2014-2020» με προϋπολογισμό 749.908,50 €, χρηματοδότηση από το Ευρωπαϊκό Ταμείο Περιφερειακής Ανάπτυξης και δικαιούχο την Ταινιοθήκη της Ελλάδας.

Η διοργάνωση εκδηλώσεων και αφιερωμάτων του Φεστιβάλ Πρωτοποριακού Κινηματογράφου της Αθήνας, αποτελεί ένα πολυδιάστατο γεγονός. Ειδικότερα καλύπτει ανάγκες σε τομείς όπως: α) Πολιτιστικό, καθώς η συνύπαρξη Ελλήνων και ξένων καλλιτεχνών οδηγεί σε ανταλλαγή πληροφοριών και δημιουργική αλληλεπίδραση η οποία παράγει σταδιακά έργο υψηλού καλλιτεχνικού επιπέδου, ενώ παράλληλα διαφυλάσσεται η κινηματογραφική κληρονομιά. β) Εκπαιδευτικό, καθώς εκτός από το σινεφίλ κοινό προσελκύει τους φοιτητές, νέους και ερευνητές. γ) Επαγγελματικό, καθώς συγκεντρώνει καλλιτέχνες από την Ελλάδα και το εξωτερικό, δημοσιογράφους, ΜΜΕ, διαφημιστικούς οργανισμούς κ.α. Ουσιαστικά πρόκειται για μία καταλυτική παρέμβαση στο χώρο της τέχνης του κινηματογράφου στην Ελλάδα, η οποία αποκτάει και οικονομική διάσταση από την ανάπτυξη των συνεργασιών και των δράσεων. δ) Αναπτυξιακό, καθώς τόσο οι άμεσες όσο και οι έμμεσες συνέπειες για την περιφερειακή και τοπική οικονομία είναι εξαιρετικής σημασίας.

Στο πλαίσιο της Πράξης θα υλοποιηθούν: το 9ο, 10ο ΚΑΙ 11ο Φεστιβάλ Πρωτοποριακού Κινηματογράφου της Αθήνας (2017, 2018 ΚΑΙ 2019 αντίστοιχα), και θεματικά αφιερώματα σε κινηματογραφικά πρόσωπα ή ρεύματα (Someone to Watch – Focus). Το Φεστιβάλ πραγματοποιείται κάθε Οκτώβρη – Νοέμβρη, με αφιερώματα σε εξέχοντες δημιουργούς, διεθνές διαγωνιστικό τμήμα, εξαιρετικά σημαντικές ειδικές προβολές, οργάνωση παράλληλων εκδηλώσεων – ημερίδες και masterclasses, εκθέσεις. Σημειώνεται ότι στο πλαίσιο του 11ου Φεστιβάλ θα ενταχθεί η δράση «Restoration Project» που αφορά την αποκατάσταση της ταινίας «Κοινωνική Σαπίλα» του Στέλιου Τατασόπουλου (1932). Τα αφιερώματα "Someone to Watch – Focus" αποτελούν την πλήρη παρουσίαση στο έργο ενός δημιουργού ή κινηματογραφικού ρεύματος. Αφορά τέσσερα αφιερώματα που θα παρουσιάζονται τα δύο στις χειμερινές αίθουσες της Ταινιοθήκης και τα άλλα δύο στο θερινό κινηματογράφο Λαίς, στην ταράτσα της Ταινιοθήκης, με παράλληλες εκθέσεις. Ένα από τα αφιερώματα θα γίνει σε συνεργασία με το Exile Room και θα αφορά ταινίες τεκμηρίωσης.

Η Πράξη αναμένεται να συμβάλλει άμεσα, μεταξύ άλλων, στην αναβάθμιση της εικόνας του αστικού κέντρου της Περιφέρειας Αττικής, στο οποίο διοργανώνονται οι εκδηλώσεις, στη δημιουργία πρόσθετου πολιτιστικού ενδιαφέροντος και κατάλληλων υποδομών για την τέχνη του κινηματογράφου, στην αύξηση της επισκεψιμότητας και την ενίσχυση του πολιτιστικού τουρισμού.